Ympäristöministeri Kimmo Tiilikaisen (kesk) erityisavustaja nimitettiin ympäristöministeriöön erityisasiantuntijaksi kaksi kuukautta ennen vaaleja, jotka keskusta on häviämässä.

Ympäristöministeri Kimmo Tiilikainen (kesk) eduskunnassa. Vasemmalla puolella liikenne- ja viestintäministeri Anne Berner (kesk) ja oikealla maa- ja metsätalousministeri Jari Leppä (kesk). Petteri Paalasmaa

Tiilikaisen ympäristö- ja luontoasioista vastannut erityisavustaja Taru Savolainen nimitettiin 18. helmikuuta ympäristöministeriöön erityisasiantuntijaksi. Savolainen aloitti tehtävässä perjantaina.

Ympäristöministeriön Iltalehdelle toimittaman nimitysmuistion mukaan 33 hakijan joukosta erottui selvästi kaksi henkilöä: Savolainen ja arkkitehdiksi valmistunut nainen, jolla on useamman vuoden työkokemus kansainvälisistä tehtävistä YK:ssa. Kokemus oli kuitenkin ministeriön mukaan vääränlaista.

- Ilmastonmuutoksen osalta hänen nykyisessä tehtävässään fokus on ilmastonmuutokseen sopeutumisessa, ei niinkään ilmastonmuutoksen hillinnässä, nimitysmuistiossa todetaan.

Savolainen on koulutukseltaan valtiotieteiden maisteri. Hänen edukseen laskettiin erityisesti kokemus valtioneuvostosta (Tiilikaisen avustamisesta).

- Savolaisella taasen tehtäväalan kokemus ja osaaminen painottuu erityisesti valtioneuvostolle, jota kautta hänellä on kokonaiskäsitys ja osaaminen kansainvälisen tason ympäristöpolitiikkaan liittyviin kysymyksiin kansallisella ja kansainvälisellä tasolla, nimitysmuistiossa todetaan.

Savolaisen virkasuhde on määräaikainen ja se kestää vuoden 2020 loppuun. Palkka uudessa tehtävässä on 4 507,44 euroa kuukaudessa, mikä on vajaat 1 200 euroa vähemmän kuin Tiilikaisen erityisavustajana (5 689,68 euroa).

Keskustalaisten edustajien avustaja

Ministerin erityisavustajan virkasuhde on sidottu ministerin toimikauteen, joten Savolainen olisi todennäköisesti joutunut etsimään uuden työpaikan viimeistään toukokuussa eduskuntavaalien jälkeen. Kannatusmittausten mukaan keskusta on häviämässä vaalit.

Tiilikainen nimitti Savolaisen erityisavustajakseen toukokuussa 2017.

Vuosina 2005–2009 Savolainen toimi eduskunta-avustajana ja avusti tänä aikana neljää keskustan kansanedustajaa (Olavi Ala-Nissilä, Kauko Juhantalo, Mirja Vehkaperä ja Anu Vehviläinen).

Lisäksi Savolainen on työskennellyt keskustaa lähellä olevassa ajatuspajassa e2:ssa hankesuunnittelijana.

Vuosina 2011–2017 Savolainen työskenteli konfliktinratkaisujärjestö CMI:ssä Programme Management Officer -nimikkeellä.

Savolainen on ollut mukana keskustan toiminnassa Helsingissä. Tiilikainen oli vuoden 2017 kuntavaaleissa ehdolla Helsingissä, mutta jäi varasijalle.

Ministerin ei tarvinnut jäävätä itseään

Savolaisen tehtävä sijoittuu ympäristöministeriön kansainvälisten asioiden yksikköön. Yksikön johtajana toimii hallinto- ja kansainvälisten asiain johtaja Ismo Tiainen, joka suositteli tehtävään Savolaista. Savolaisen nimityksestä päätti ympäristöministeriön kansliapäällikkö Hannele Pokka (kesk), koska kyseessä on määräaikainen virkasuhde.

Ympäristöministeriön työjärjestyksen mukaan ministeri ratkaisee kaikki vähintään vaativuustason 12 nimitykset, mutta tämä ei koske määräaikaisia virkasuhteita. Savolaisen tehtävän vaativuustaso on 14.

Ympäristöministeriön työjärjestyksen mukaan Savolaisen nimittäminen olisi kuulunut Tiilikaiselle, jos kyseessä ei olisi ollut määräaikainen virkasuhde. KUVAKAAPPAUS

Kuka on päättänyt tämän kyseisen viran perustamisesta?

– Minä olen päättänyt siitä, että tällainen tehtävä tarvitaan. Meillä on niin paljon vaihtuvuutta ja varsinkin tuolta kv-porukasta väkeä lähtee koko ajan ulkomaille, on puheenjohtajuuskautta ja nyt kiertotalous, ilmastoasiat ja vienninedistäminen ovat olleet selkeästi sellaisia, että olen todennut, että tästä ei selvitä ja nyt otetaan tällainen määräaikainen tehtävä tähän ja katsotaan, miten tämä homma lähtee pelittämään, Ismo Tiainen sanoo.

Tiaisen mukaan Tiilikainen ei ole ministerinä ”sotkeutunut” asiaan millään tavalla.

– Hän on tietenkin ollut tietoinen siitä, kun hänen erityisavustajansa on lähtenyt. Varmaan sitä kautta tieto on kulkenut, Tiainen sanoo.

Keskustalla pitkät perinteet

Poliittisilla virkanimityksillä on keskustassa pitkät perinteet, vaikka puheenjohtaja Juha Sipilä (kesk) sanoi vuonna 2013, että sulle mulle -nimityskulttuurin aika on ohi.

Sipilän puheilta putosi pohja viimeistään elokuussa 2017, kun hän pääministerinä päätti nostaa pitkäaikaisen ystävänsä ja poliittisen tukimiehensä, europarlamentaarikko Hannu Takkulan (kesk) Euroopan tilintarkastustuomioistuimen jäseneksi yli 20 000 euron kuukausipalkalla.

Takkulan nimityksen taustalla oli keskustan ja kokoomuksen diili, jonka mukaan Takkula pääsee tilintarkastustuomioistuimeen Ville Itälän (kok) tilalle, jos Petteri Orpolle (kok) puheenjohtajavaalin hävinnyt Alexander Stubb (kok) saa Jan Vapaavuorelta (kok) vapautuvan paikan Euroopan investointipankin varapääjohtajana. Näin myös tapahtui.

Yksi kuuluisimmista veivauksista on vuodelta 1995, jolloin kansanedustaja Seppo Kääriäinen (kesk) nimitti kauppa- ja teollisuusministerinä poliittisen avustajansa Jussi Yli-Lahden ylitarkastajan virkaan käytännössä viimeisenä tekonaan ministerinä.

Virkaan oli tuolloin yli 80 hakijaa, eikä Yli-Lahti ollut kuuden parhaan joukossa. Ministeriön silloinen kansliapäällikkö ja nimitystä valmistelleet virkamiehet olivat Yli-Lahden nimitystä vastaan.